Нартан топ пщыкIущ щыдагъэкI
Къэбэрдей-Балъкъэрым футболымкIэ и чемпионатым зи чэзу джэгугъуэр щекIуэкIащ. Абы ипкъ иткIэ, Нартан къуажэм щы-зэхэта зэIущIэм топ 13 щыдагъэкIащ.
Уи хьэрхуэрэгъум и гъуэм топих дэбгъэкIами, укъыхагъэщIэфынущ. «Псыкуэдыр» къыщрагъэблэгъам ар нахуэу зыхащIащ «Нартаным» и футболистхэм — хьэщIэхэр нэхъыбэж-рэ къыхэжаныкIри, текIуэ-ныгъэр яхьащ.
Зэхьэзэхуэм бжьыпэр щызыIыгъ «Автозапчасть»-м и пашэныгъэр нэхъри игъэбыдащ. Абы бжыгъэшхуэкIэ хигъэщIащ «Малка»-р. Тхьэмахуэ блэкIам къриубыдэу етIуанэ зэIущIэр езыгъэкIуэкI малкэдэсхэр (бэрэжьейм Нарткъалэ 0:1-уэ щыфIахьащ) аргуэру къыхэжаныкIыфакъым. Абы щхьэкIэ къэмынэу я пашэ ШащIэ Беслъэн гъуащхьауэхэм я зэпеуэм зэкIэ къыщыпэлъэщын щыIэкъым, я хьэрхуэрэгъухэм топ 20 яхудигъэкIауэ.
Ещанэу зэкIэлъхьэужьу зэхьэзэхуэм щытекIуащ «Керт»-р. Иджы абы Арщыдан къуажэм щыхигъэщIащ щIыпIэ «Бедик»-р. Апхуэдиз дыдэрэ фIахьащ иджыблагъэ бжьыпэм щIэбэна «Налшыкым». Иужьу абы къытекIуащ къезыгъэкIуэтэха «Ислъэмейр».
КъыщыщIар къэщIэгъуейщ зэхьэзэхуэм зэрыщIидзэжрэ къыхагъащIэ зэпыт «Союз»-м. Мис аргуэруи бжыгъэшхуэкIэ сэрмакъдэсхэм Бабугент къуажэм щыфIахьащ.
Шэджэм къалэм зэIущIэ хьэлэмэт щекIуэкIащ. Къэбэрдей-Балъкъэрым и чемпионатым хэт абы и командитIым зэхагъэкIащ хэт нобэкIэ нэхъ лъэщми. Хьэлэмэтращи, зэхьэзэхуэм и кIэух дыдэ увыпIэм щыт «Шэрджэсым» мы гъэм етIуанэ текIуэныгъэр зыIэригъэхьэну хузэфIэкIащ, топ закъуэ я лъахэгъухэм худигъэкIри. Иджы «Къунде-тей»-р щытыкIэ гугъум ихуащ, зэхьэзэхуэм и командэ нэхъыкIищым гуп нэхъыщхьэр бжьыхьэм зэрабгынэнур къэплъытэмэ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и иужьрей джэгугъуэм кърикIуа бжыгъэхэм: «ЛогоВАЗ» (Бабугент) — «Союз» (Сэрмакъ) — 4:1, «Бедик» (Арщыдан) — «Керт» (Къэхъун) — 1:3, «Къундетей» (Шэджэм) — «Шэрджэс» (Шэджэм) — 0:1, «ХьэтIохъущыкъуей» (ХьэтIохъущыкъуей) — «Родник» (Псынэдахэ) — 0:1, «Нарт» (Нарткъалэ) — «Тэрч» (Тэрч) — 1:2, «Нартан» (Нартан) — «Псыкуэд» (Псыкуэд) — 6:7, «Ислъэмей» (Ислъэмей) — «Налшык» (Налшык) — 2:0, «Автозапчасть» (Бахъсэн) — «Малка» (Малкэ) — 3:0.
Щэбэтымрэ тхьэмахуэмрэ зэхэтыну джэгугъуэм щызэIущIэнущ «Налшык» — «ХьэтIохъущыкъуей», «Малка» — «Ислъэмей», «Псыкуэд» — «Автозапчасть», «Шэрджэс» — «Нартан», «Родник» — «ЛогоВАЗ», «Тэрч» — «Къундетей», «Керт» — «Нарт», «Союз» — «Бедик» командэхэр.
Хьэтау Ислъам.12
